Afrikaans - Op Julle Merke, Gereed, Uittog! On Your Mark, Get Set, Exodus by Sophia Prinsloo
Op Julle Merke, Gereed, Uittog!
deur Sophia Prinsloo saam met Barbara Wilmerton Haas
Lily het deur die lang, koue gang geloop op pad na die kantore van die weeshuis waar sy gewoon het. Sy het gestop en senuagtig gesug voor sy by die deur ingegaan het en gewonder, "Wat gaan met my gebeur?"
Mev. Primrose se sekretaresse het haar met 'n groot glimlag begroet en vir haar 'n stoel aangewys waarop sy kon sit terwyl sy wag. Lily het gekyk na die eenvoudige ruiker kleurvolle blomme op die sekretaresse se tafel. Sy het nie geweet watter soort blomme dit was nie, maar dit was so mooi, en die geur het wat van hulle af gekom het, was soet en uitnodigend. Sy het na haar ou tweedehandse klere gekyk en gewonder, "Waarom kan alles in die lewe nie soet en mooi wees soos daardie blomme nie?"
"Jy kan nou maar binnegaan, hartjie," het die sekretaresse aangekondig en haar diepste gedagtes onderbreek.
Lily het opgestaan en huiwerig aan die hout deur geklop. Sy het die handvatsel gedraai toe sy die ferm maar hartlike stem van Mev. Primrose hoor sê, "Kom binne, hartjie!"
'n Netjies geklede, vriendelike paartjie het oorkant Mev. Primrose gesit en opgestaan om haar te groet. Die man was lank met breë, beskermende skouers en silwer hare het teen sy slape gevee. Die vrou was korter met vriendelike, moederlike oë en krullerige hare wat om haar nek gedans het wanneer sy haar kop beweeg.
"Lily, dit is Mr. en Mev. Darling," het Mev. Primrose gesê. "Hulle wil jou in pleegsorg neem sodat hulle jou op die ou end kan aanneem. Hulle is hier om jou saam met hulle huistoe te neem. Ons papierwerk is amper klaar. Wil jy nie gou jou goedjies gaan haal sodat jy saam met hulle kan gaan nie?"
Lily se hart het 'n slag gemis toe sy haarself hoor sê, "Sekerlik! Ek is terug in 'n japtrap!"
"Uiteindelik wil iemand my aanneem," het sy vir haarself gesê terwyl sy teruggegaan het na haar kamer en haar paar goedjies begin inpak het. "Ek het gedink ek sal nooit hier wegkom nie. Maar ek wonder of ek hulle kan vertrou en of hulle my werklik sal liefhê soos hulle eie?"
Toe sy die weeshuis verlaat, met 'n nuwe lewe by die Darlings wat op haar gewag het, was Lily op die punt om stap vir stap te begin leer dat sy onvoorwaardelik liefgehê sou word deur hulle. En omdat die Darlings haar werklik liefgehad het en die beste vir haar wou hê, kon sy hulle volkome vertrou, sonder om bang te wees dat hulle haar ooit sou los.
Dit was Paasnag en al die Egiptenaars was vas aan die slaap terwyl die Hebreërs hulle Paasfees gevier het. Die soet aroma van die gebraaide Paaslam en varsgebakte ongesuurde brood het die lug gevul in Gosen. Ieder en elke deurpos en kosyn van die Hebreërs se huise was rooi gesmeer met die bloed van die Paaslam. Al die Israeliete was ten volle geklee met skoene aan hulle voete en stawwe in hulle hande, gereed om te vertrek. Nie één Hebreër was buitekant nie. Die atmosfeer was heeltemal anders as in Egipteland. Dáár het 'n verskrikking deur die strate gesluip. Die Verderwer was op die loer….
Daardie nag teen middernag, het God al die eersgeborenes in Egipteland, ryk en arm, doodgemaak — al die eersgeborenes van mens en dier wat asem gehaal het. Hartverskeurende gehuil en gekerm het die huise gevul en in oorgespoel tot in die strate die oomblik as dooie geliefdes ontdek is. In die tussentyd in Gosen, het nie één eersgeborene van die Israeliete gesterf nie, omdat hulle aan God gehoorsaam was en bloed van die Paaslam op hulle deurposte en kosyne gesmeer het.
Selfs Farao het dieselfde nag opgestaan en sy dooie eersgebore seun, wat hom sou opvolg, ontdek en hy het onbeheerbaar gehuil oor hom. Sonder om nog 'n oomblik te wag, het hy Moses en Aäron laat roep in die middel van die nag en gesê, "Maak gereed en gaan weg van ons af! Asseblief, gaan! Almal van julle! Gaan, dien die Here soos julle gesê het. Neem julle troppe en kuddes en laat julle wegkom. En terwyl julle gaan, seën my asseblief tog ook."
Moses en Aäron was opgewonde. "Uiteindelik! God het hom gedwing om ons te laat gaan. Nou sal Israel sien hoe groot hulle God is. Halleluja!" het Moses gesê en die Here geprys.
Net soos Farao, was die Egiptenaars bang dat hulle almal sou sterf en het by die Israeliete aangedring om gou te maak en onmiddellik te vertrek. Hulle het vir mekaar gesê, "Ons is so goed soos dood terwyl die Israeliete nog hier is!"
Die Here het die Israeliete beveel om van die Egiptenaars artikels van goud en silwer, en klere te eis. Die Israeliete het presies dit gedoen en die Egitenaars was maar net te bly om dit aan hulle te gee en het gesê, "Vat dit net en gaan asseblief!" Dit is hoe die Israeliete die Egiptenaars beroof het van hulle besitting.
Daardie nag, het die opgewonde Israeliete alles opgepak wat hulle besit het en hulle troppe en kuddes diere bymekaargemaak. Die vroue het hulle brooddeeg geneem voor die gis bygevoeg was, dit in bakskottels in hulle klere toegebind en op hulle skouers gedra. Ouers het seker gemaak dat al hulle kinders naby en gereed was. Toe het hulle almal by die stad Raämses bymekaar gekom, gereed om te vertrek.
Daar was 600,000 mans, buiten vroue en kinders, gereed om te voet te reis. Sjoe! Dit is baie mense! Wel, asof dit nie genoeg was nie, het mense van ander nasies ook hulle huise verlaat en by hulle aangesluit. Saamgedrom rondom elke gesin, was daar bulkende kuddes beeste en blêrende troppe skape. Dink net hoe raserig moes dit geklink het!
Reg in die middel van al hierdie rumoer, het God uit die Hemel afgekyk en met Moses gepraat en gesê, "Hierdie dag verlaat julle slawerny in Egipte. Dit is 'n dag om vir altyd te onthou. Die Here ons God bring julle uit met magtige wonderwerke. Wanneer julle by die Beloofde Land uitkom en daar gaan woon, onthou hierdie dag deur die Paasfees te onderhou sonder enige suurdeeg. Julle moet ook vir julle kinders vertel wat die Paasfees beteken. Slawe en vreemdelinge wat by julle woon, mag saam met die kinders van Israel hierdie fees hou, maar slegs as al hulle mansmense besny is."
Die Here het ook vir Moses gesê, "Omdat ek al die eersgeborenes van Egipte doodgemaak het, maar al die eersgeborenes van die kinders van Israel gespaar het, behoort al julle eersgebore seuns en manlike diere aan My. Julle moet hulle van My terugkoop."
Voor hulle kon vertrek, moes Moses een laaste ding doen. Hy moes die beendere van Josef gaan haal. Baie jare tevore — trouens, 300 jaar vroeër — was Josef tweede in beheer van die hele Egipteland toe hy Jakob en sy ander seuns uitgenooi het om na Egipte te kom sodat hy vir hulle kon sorg. Voor hy gesterf het, het Josef die kinders van Israel laat belowe dat hulle sy beendere saam het hulle na die Beloofde Land sou neem wanneer hulle Egipte verlaat. Hy was seker God sou hulle uit Egipte lei. Moses het nou daardie belofte nagekom.
Toe alles gereed was, het Moses dapper die teken gegee, op God se bevel, en hulle het Raämses verlaat en na Sukkot vertrek. Dit was 'n groot uittog van honderde duisende mense en hulle diere, en dit het 'n groot stofwolk hoog in die lug opgeskop. Manne wat sterk spiere gebou het van jare se harde slawearbeid, het die swaarder goed gedra. Vroue het baba's en brooddeeg wat nie gis in gehad het nie, gedra. Die kinders het komberse en klein goedjies gedra, maar almal het gehelp. Sommige van die mans was in beheer van die diere en het gekeer dat hulle afdwaal.
Die Israeliete het geloop en geloop. Die kort roete na die Beloofde Land, het dwarsdeur die land van die Filistyne gegaan. God het geweet die Filistyne was 'n wrede nasie, wat sonder om twee keer te dink, teen die kinders van Israel sou oorlog maak, hulle sou doodmaak en beroof van hulle besittings. Die Here kon sien die kinders van Israel was nog nie gereed om oorlog te voer nie. Hy was bang hulle sou maklik moedeloos word en probeer om terug te keer na Egipte toe. So, God in sy oneindige wysheid, het besluit om hulle met die langer pad langs te lei wat sou verhoed dat hulle die Filistyne teëkom. Hulle moes Hom net vertrou.
Toe die hele optog Sukkot bereik, het Moses hulle laat stop en die vrouens het gou-gou 'n paar broodkoeke op die vuur gerooster. Hoe heerlik was dit om hulle eerste maaltyd vry van slawerny te kon geniet! Halleluja!
Toe hulle Sukkot verlaat het, het God hulle op 'n baie spesiale manier na Etam gelei. Hulle kon presies sien waarheen hulle moes gaan. Dit was 'n asemrowende skouspel! Gedurende die dag, het God 'n wolkkolom gestuur om hulle die weg te wys, en in die nag, het Hy 'n vuurkolom gestuur wat hulle pad verlig het. Met God se spesiale reëling, kon hulle gedurende die dag of nag reis. Dit het nie saak gemaak nie want die wolk en die vuur was nooit buite sig nie. Vandag, gebruik God sy Woord en sy Heilige Gees om ons op ons pad te lei.
Deur baie magtige wonderwerke, het God het kinders van Israel verlos van slawerny in Egipte, en nou het Hy hulle gelei na die Beloofde Land. Wat 'n avontuur het op hulle gewag! Hulle moes net by die plek uitkom waar hulle verstaan het dat God hulle werklik liefgehad het, en dit was lewensnoodsaaklik dat hulle moes leer om Hom volkome te vertrou!
Net soos die Here die Israelite verlos het van slawerny in Egipte, sal Jesus jou verlos uit die slawerny van sonde en as jy Hom heeltemal sal vertrou.
1. Wat is 'n uittog?
2. Hoeveel mans, buiten vroue en kinders het saam met Moses getrek?
3. Waarvan het God die kinders van Israel verlos?
4. In watter land was hulle slawe?
5. Hoe het God hulle gelei in die dag? En in die nag?
6. Dink jy mense kan slawe van sonde wees?
7. In die Nuwe Testament, wie het gekom om ons van sonde te verlos?
8. Sal jy God vertrou om jou ook te lei?
"Want die wet van die Gees van die lewe in Christus Jesus het my vrygemaak van die wet van die sonde en die dood" (Romeine 8:2).
'N ALTERNATIEWE VERS OM TE LEER:
"As die Seun julle dan vrygemaak het, sal julle waarlik vry wees" (Johannes 8:36).
Die kinders van Israel het 'n nuwe lewe begin sonder slawerny en ook begin leer van die ontsagwekkende, wonderwerkende, sorgsame God van hulle vaders. Het jy al ooit van een plek na 'n ander getrek en 'n nuwe lewe daar begin? Was jy opgewonde? Hoe het dit gevoel die eerste dag toe jy skool toe of Sondagskool toe gegaan het?
[Na bespreking:] DIt het jou hele lewe verander, nê? Wanneer jy jou hart vir God gee, is dit soos om 'n hele nuwe lewe saam met Hom te begin. Ons noem dit weergebore. Is jy al weergebore of wil jy graag weergebore word?
Net soos jy as 'n baba gebore is en elke dag groter en langer geword het, net so begin jou gees om te groei. Wat het 'n baba nodig om te groei? Ja, 'n baba het melk nodig om te groei en later ook vaste kos. Selfs grootmense het kos nodig om te oorleef. Dit is waarom die Israeliete ongesuurde brood saam met hulle geneem het toe hulle Egipte verlaat het. Net so, het ons gees ook geestelike voedsel nodig. Weet jy wat geestelike voedsel is? Laat ek vir julle 'n leidraad gee. Slaan gou 1 Petrus 2:2 in die Bybel na. Daar praat dit van die melk van die Woord. Dis reg, dit is die Bybel.
Ons groei geestelik wanneer ons die Woord van God daagliks lees en op ons lewens toepas. Daarin leer ons hoe lief God ons het en ons versorg, hoe wonderlik en ontsagwekkend Hy is en hoe graag Hy wil hê dat ons soos Hy moet word. Wil jy ook graag geestelik groei? Begin dan die Bybel elke dag lees en begin by die Nuwe Testament. Vra die Heilige Gees om jou te help om dit te verstaan en toe te pas in jou lewe.
Laat ons 'n oomblik in gebed neem en Jesus vra om ons te herinner om sy Woord daagliks te lees en ons te help om dit te verstaan sodat ons geestelik kan groei.